钦定古今图书集成/历象汇编/庶征典/第171卷 > 王充论衡 > 《上林白鹿赋》李蒙
## 钦定古今图书集成/历象汇编/庶征典/第171卷 > 王充论衡 > 《上林白鹿赋》李蒙

“仰彼元化，稽乎《典》坟，验休征于列辟，知至理于有君。
远方图物，不宝旅獒之贡；灵契潜感，岂惟鸣凤之闻？
降百祥之昭晰，和四气之氤氲。”粤有奇兽，言彰圣德，
贲然来思，载白其色。才麌麌以呈贶，不呦呦于野食。
谢仙家之腾倚，归御苑而栖息。于是上囿幽闲，禁林
清秘。炯如玉立，皎若霜萃。场町畽于池沙，影光芒于
山翠。皇心愉兮德所感，众目骇兮荥其至。画辐为饰，
能随太守之车；绿缋称珍，可荐王侯之位。且夫劲角
昭勇，缟色呈鲜，应皇家之盛德，当圣运之承天。足使
殷帝之狼，耻擅衔钩之瑞；吴门之马，暂当曳练之妍。
其来也则天祚明德，神推有仁。故以奇质表瑞，非为
育珍。其扰也则一人有道，四海无拂。故知以惠性含
和，宁将玩物，宜其祯祥远畅，圣范光充，保康功于勿
代，弥大命于无穷，《赋》曰：元化凝兮神功就，瑞兽格兮
充君囿，质皓耀以霜洁，角淋漓而玉秀，耻射兔于东
游，笑获麟于西狩，惟皇灵之介福，固永命而何究。